
LIETUVOS RESPUBLIKOS 
MOKSLO IR STUDIJŲ ĮSTATYMO NR. XI-242 721 STRAIPSNIO
PAKEITIMO ĮSTATYMO
AIŠKINAMASIS RAŠTAS

1. Įstatymo projekto rengimą paskatinusios priežastys, parengto įstatymo projekto tikslai ir uždaviniai
Lietuvos Respublikos mokslo ir studijų įstatyme (toliau - LR MSĮ) visas pareigas užimantiems mokslo darbuotojams numatyti minimalūs kvalifikaciniai reikalavimai. Akivaizdu, kad aukštesnėms mokslo darbuotojo pareigoms yra keliami aukštesni kvalifikaciniai reikalavimai. Pavyzdžiui, į vyriausiojo mokslo darbuotojo pareigas gali pretenduoti pirmaujantysis tyrėjas, t. y. savarankiškas mokslininkas (meno daktaras), pirmaujantis savo tyrimų ar mokslo (meno) srityje. LR MSĮ numatyti persidengiantys mokslo institutų darbuotojų pareiginės algos koeficientai. Pavyzdžiui, vadovaujantis LR MSĮ 721 straipsnio 2 dalimi vyriausiojo mokslo darbuotojo minimalus pareiginės algos koeficientas yra mažesnis už maksimalų mokslo darbuotojo, mokslininko stažuotojo koeficientą ir yra ženkliai mažesnis už maksimalų vyresniojo mokslo darbuotojo pareiginės algos koeficientą. Toks teisinis reguliavimas lemia tai, kad praktikoje pasitaiko tokių situacijų, kuomet mokslo darbuotojas pretenduodamas į aukštesnes pareigas toje pačioje mokslo institucijoje gali gauti net mažesnį atlyginimą negu gaudavo užimdamas žemesnes pareigas, nors, vadovaujantis LR MSĮ, kvalifikaciniai reikalavimai asmeniui yra didesni. 
Manytina, kad tokia situacija iškreipia mokslo darbuotojų karjeros galimybes ir ne tik veikia demotyvuojančiai, bet galimai yra diskriminacinė asmenų, atitinkančių aukštesnius kvalifikacinius reikalavimus, atžvilgiu, neatitinka protingumo, proporcingumo ir lygiateisiškumo principų. Todėl siekiama teisiniame reguliavime numatyti, kad darbuotojui užėmus aukštesnes pareigas tame pačiame institute, pareiginės algos koeficientas turi būti didesnis už žemesnėse pareigose turėtą pareiginės algos koeficientą. Tai padėtų išvengti tokių situacijų, kuomet mokslo darbuotojui, toje pačioje institucijoje pretenduojančiam į aukštesnes mokslo darbuotojo pareigas, mokamas mažesnis negu žemesnėse mokslo darbuoto pareigose gautas atlyginimas. 
Pažymėtina, kad 2021 – 2030 m. Švietimo, mokslo ir sporto ministerijos mokslo plėtros programoje nurodoma, kad būtent kompetentingų tyrėjų trūkumas ir atitinkamas tyrėjų skaičiaus ir tyrėjų kompetencijų augimas ir jų konkurencingumo skatinimas yra pagrindinis aukštojo mokslo iššūkis. Esamo teisinio reguliavimo užprogramuotos aukščiau nurodytos situacijos ypatingai neigiamai veikia tyrėjų motyvaciją, sukuria beviltiškumo ir nesąžiningumo atmosferą mokslo ir studijų institucijose. 

2. Įstatymo projekto iniciatoriai ir rengėjai
Įstatymo projektą parengė Seimo narė Laima Nagienė. 

3.	Dabartinis teisinis įstatymo projekto aptartų teisinių santykių reglamentavimas

Esamas teisinis reguliavimas numato mokslo instituto darbuotojų pareigybes ir joms keliamus minimalius kvalifikacinius reikalavimus. 
LR MSĮ 66 straipsnyje reglamentuotos mokslo darbuotojų pareigybės mokslo ir studijų institucijose. Mokslo ir studijų institucijų tyrėjai gali užimti vyriausiojo mokslo darbuotojo, vyresniojo mokslo darbuotojo, mokslo darbuotojo, mokslininko stažuotojo ir jaunesniojo mokslo darbuotojo mokslo darbuotojų pareigybes. 
LR MSĮ 66 straipsnio 2 dalyje numatyta, kad vyriausiojo mokslo darbuotojo pareigas gali eiti pirmaujantis tyrėjas. Vyriausiasis mokslo darbuotojas turi rengti mokslininkus, vadovauti moksliniams tyrimams ir eksperimentinei plėtrai, skelbti tyrimų rezultatus.
LR MSĮ 66 straipsnio 3 dalyje numatyta, kad vyresniojo mokslo darbuotojo pareigas gali eiti tyrėjas, esantis ne žemesnės pakopos kaip patyręs tyrėjas. Vyresnysis mokslo darbuotojas turi vadovauti moksliniams tyrimams ir eksperimentinei plėtrai, skelbti tyrimų rezultatus.
LR MSĮ 66 straipsnio 4 dalyje numatyta, kad mokslo darbuotojo pareigas gali eiti tyrėjas, esantis ne žemesnės pakopos kaip pripažintas tyrėjas. Mokslo darbuotojas turi atlikti mokslinius tyrimus ir vykdyti eksperimentinę plėtrą, skelbti šios veiklos rezultatus.
LR MSĮ 66 straipsnio 5 dalyje nustatyta, kad mokslininko stažuotojo pareigas gali eiti tyrėjas, esantis ne žemesnės pakopos kaip pripažintas tyrėjas, apgynęs daktaro disertaciją kitoje institucijoje ne anksčiau kaip prieš 7 metus iki skyrimo į šias pareigas dienos.
LR MSĮ 66 straipsnio 6 dalyje nustatyta, kad jaunesniojo mokslo darbuotojo pareigas gali eiti pradedantis tyrėjas. Jaunesnysis mokslo darbuotojas turi atlikti arba padėti atlikti mokslinius tyrimus ir eksperimentinės plėtros darbus.
LR MSĮ 66 straipsnio 7 dalyje nustatyta, kad kvalifikacinius mokslo darbuotojų pareigybių reikalavimus, ne žemesnius, kaip nustatyti šio straipsnio 2–6 dalyse, konkursų šioms pareigoms eiti organizavimo ir mokslo darbuotojų pareigybių reikalavimus, mokslo ir studijų institucijos turi atsižvelgti į Lietuvos mokslo tarybos nustatytus reikalavimus dėl visų tyrėjų pakopų privalomų kompetencijų.
LR MSĮ 721 straipsnio 1 dalyje numatyta, kad mokslo darbuotojų darbo užmokestį sudaro pareiginė alga (mėnesinė alga), priedai ir priemokos, apmokėjimas už darbą poilsio ir švenčių dienomis, darbą naktį ir viršvalandinį darbą, budėjimą ir darbą sąlygomis, kai yra  nukrypimų nuo normalių darbo sąlygų ir tokių nukrypimų negalima pašalinti, premijos. Be papildomų pareigų mokslo darbuotojams gali būti mokamas priedas už skubių, svarbių ar sudėtingų darbų (užduočių atlikimą) (LR MSĮ 721 straipsnio 11 dalis). LR MSĮ 721 straipsnio 5 dalyje nustatyti šie pareiginės algos koeficientai: 
1) instituto direktoriaus – 1,50–2,67;
2) instituto mokslinio sekretoriaus – 1,13–2,15;
3) vyriausiojo mokslo darbuotojo – 1,29–2,32;
4) vyresniojo mokslo darbuotojo – 1,13–1,80;
5) mokslo darbuotojo, mokslininko stažuotojo – 1,13–1,37;
6) jaunesniojo mokslo darbuotojo – 1,07–1,27.

4. Naujos teisinio reglamentavimo nuostatos ir kokių teigiamų rezultatų laukiama
Nauju teisiniu reglamentavimu siūloma numatyti, kad darbuotojui užėmus aukštesnes pareigas tame pačiame mokslinių tyrimų institute, pareiginės algos koeficientas turi būti didesnis už žemesnėse pareigose turėtą pareiginės algos koeficientą. Šis teisinio reguliavimo pakeitimas padės išvengti situacijų, kuomet asmuo, kuriam yra keliami aukštesni kvalifikaciniai reikalavimai, gali gauti mažesnį atlyginimą už žemesnėse pareigose ir žemesnius kvalifikacinius reikalavimus atitinkantį mokslo darbuotoją, taip išvengiant prieštaravimo protingumo, proporcingumo ir asmenų lygiateisiškumo principams. 

5. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta

Priėmus teikiamą Įstatymo projektą neigiamų pasekmių nenumatoma. 

6. Galima priimtų įstatymų įtaka kriminogeninei situacijai, korupcijai
Įstatymo projektas įtakos kriminogeninei situacijai ir korupcijai neturės.

7. Įstatymų įtaka verslo sąlygoms ir jo plėtrai
Įstatymo projektas įtakos verslo sąlygoms ir jo plėtrai neturi.

8. Ar įstatymo projektas neprieštarauja strateginio lygmens planavimo dokumentams
Įstatymo projektas strateginio lygmens planavimo dokumentams neprieštarauja. 

9. Įstatymų inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus Įstatymo projektą, kitų įstatymų keisti nereikės. 

10. Įstatymų projektų atitiktis Lietuvos Respublikos valstybinės kalbos įstatymo ir Lietuvos Respublikos teisėkūros pagrindų įstatymo reikalavimams bei bendrinės lietuvių kalbos normoms, o Įstatymų projektų sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Valstybinės kalbos įstatymo ir Teisėkūros pagrindų įstatymo reikalavimų ir atitinka bendrinės lietuvių kalbos normas. 

11. Įstatymų projektų atitikimas Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei
Įstatymo projekto nuostatos Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams neprieštarauja.

12. Įstatymui įgyvendinti reikalingi įgyvendinamieji teisės aktai, šių aktų rengėjai
Įstatymui įgyvendinti įgyvendinamieji teisės aktai nereikalingi. 

13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymams įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Įstatymui įgyvendinti valstybės, savivaldybių biudžetų ir kitų valstybės įsteigtų fondų lėšų neprireiks. 

14. Projektų rengimo metu gauti specialistų vertinimai ir išvados
Įstatymo projekto rengimo metu gauti specialistų vertinimų ir išvadų nereikės.

15. Reikšminiai įstatymo projektų žodžiai. 
Įstatymo projekto reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc: 
mokslo darbuotojas, pareiginės algos koeficientas; 

16. Kiti, iniciatorių nuomone, reikalingi pagrindimai ir paaiškinimai
Papildomų paaiškinimų nėra. 


Seimo narė							Laima Nagienė



